La Bibia piemontèisa/Testament Vej/Deuteronomi/Deuteronomi 23


Deuteronòmi

23

D’esclusion da la ciambrea dël pòpol 

N’òm ch’a sia stàit castrà o ch’a l’àbia avù ‘l pénis tajà a podrà pa esse amëttù ant la ciambrea ‘d Nosgnor. Dla midema manera, a podrà pa intré ant la ciambrea ‘d Nosgnor un bastard. E gnanca ‘n sò dissendent fin-a a la generassion ch’a fà des a-i podrà esse amëttù.

J’Amonita e ij Moabita a podran pa esse amëttù ant la ciambrea ‘d Nosgnor, e lolì gnanca la generassion ch’a fà des dij sò dissendent a-i në saran amëttù. A lo podran mai essie, përchè ch’a l'ero pa vnùite ancontra con pan e d'eva, an tò viage, ant ël moment ch’i surtìe d'Egit e për ël fàit che a l'avìo ciamà Balam, fieul ëd Beor, da Petor ant la Mesopotàmia, e a l'avìo daje 'd sòld për maledite. Ma 'l Signor vòst Dé a l'ha pa scotà Balam; nen mach, ma për voi a l'ha cambià la maledission an benedission, përchè 'l Signor vòst Dé av veul bin. Serché mai, për tant ch'i vive, la prosperità 'd lor, nì sò bin. Nopà l'Edomita, da già ch'a l'é vòst frel, i dovreve mai abominelo; e parèj gnanca l'Egissian, përchè it ses stàit òspite an sò pais. Ij fieuj che a-j nass-ran a lor, ëd la tersa generassion, a podran intré ant la ciambrea 'd Nosgnor.

Purëssa ritual dël campament 

Cand ch’i antrapijereve na campagna militar contra ij vòst nemis, vardeve bin dë schiné tut lòn ch’at podèissa rend-ve 'mpur. S’a-i fussa an mes a voi cheidun ch’a sìa vnùit ampur për ëd polussion nuiteje, ch’a seurta dal campament e ch’a-i torna pa durant ël dì. Quand ch’a rivrà la sèira as laverà con d’eva e a podrà torné al campament a l’ambrun-a dël sol. Ël còmod për fé ij tò bzogn it l’has da tnilo fòra dal campament. An tò echipagiament, pòrta ‘dcò na palëtta e cand ch’i seurte a fé ij vòst ëbzogn, feve na tampëtta. Apress, quaté j'escrement con ëd tèra. Che parèj a-i sia gnun-a porcarìa an tò campament, ch’a l’ha da esse sant, për ch’a l’é ‘l Signor, vòst Dé, ch’a në sta ‘n mes. A l’ha da essie gnente ch’a-j fasa dëspiasì, përchè a l’é chiel ch’av lìbera e ch’av dà ij vòstri nemis ant le man; dësnò chiel a podrìa bin andess-ne.

Ne s-ciav fugitiv 

Dejlo pa ‘ndré a sò padron në s-ciav ch’a sia scapà e arfugiasse da voi. A podrà ‘d sicur resté da voi, an vòst pais, ant ël leugh ch’i serne, ant un-a dle sità che chiel as treuva mej. Deje gnun-a molèstia!

Nò a la prostitussion sacra 

A gnun Israelita, òm o fomna ch’a sia, a l’é consenti ‘d pratiché la prostitussion sacra. S’i l’eve da compì ‘n vot, porté nen al templi dël Signor, vòst Dé, na paga da bagassa, o la paga d’un can, l’é a dì n’òm ch’as prostituiss. L’un-a e l’àutra pràtica a son ëd ròbe abominèivole pr’ ël Signor, vòst Dé.

Ij préstit a ‘nteresse 

It-j faras pa a tò frel Israelita ëd préstit a 'nteresse, nì ëd dné, nì ëd proviande, nì ëd tut lòn che as peul prestesse a 'nteresse. A lë strangé it podras bin presteje a 'nteresse, ma nen a tò frel israelita; përche ël Signor tò Dé at benedissa an tut lòn ch'it faras, ant ël pais andova che të staghe për intré, për ess-ne padron.

Ij vot 

Cand ch’i feve ‘n vot al Signor, vòst Dé, i tardereve pa a compilo; përchè ël Signor, vòst Dé, av në ciamerìa 'd sicura cont, e i 't sarìe colpèivoj d’un pëccà. S’iv asten-e da fé ‘n vot, it comëtte gnun pëccà, ma, s’it në feve un, agisse conform al vot che i l'avreve fàit al Signor vòst Dé ‘d manera volontària.

Dirit ëd cheuje ‘d frut 

Cand ch’it intre ant la vigna ‘d n’àutr, it podras mangé tuta l'uva che 't veule, ma it në butras pa an toa cavagna. L’istess, s’it passe pr’ el camp ëd n'àutr, it podras ciapé dë spì con la man, ma pa nen dovré na mëssòira për pijene.

Nòte 

Bibia
Testament Vej
Deuteronomi